“ส.อ.ท.” เผยยอดส่งออกรถยนต์ ก.ค. โต 42% แตะ 70,590 คัน
สภาอุตสาหกรรมแห่งประเทศไทย (ส.อ.ท.) เผยยอดส่งออกรถยนต์เดือนก.ค. แตะ 70,590 คัน เพิ่มขึ้น 42% จากช่วงเดียวกันของปีก่อน ส่วน 7 เดือน ส่งออกรถยนต์สำเร็จรูป 544,079 คัน โต 44%
“ส.อ.ท.” เผยยอดส่งออกรถยนต์เดือนก.ค. แตะ 70,590 คัน เพิ่มขึ้น 42% จากช่วงเดียวกันของปีก่อน
25 ส.ค. 2564

นายสุรพงษ์ ไพสิฐพัฒนพงษ์ รองประธานและโฆษกกลุ่มอุตสาหกรรมยานยนต์ สภาอุตสาหกรรมแห่งประเทศไทย (ส.อ.ท.) เปิดเผยว่า การส่งออกรถยนต์สำเร็จรูปเดือนกรกฎาคม 2564 ส่งออกได้ 70,590 คัน เพิ่มขึ้นจากเดือนกรกฎาคม 2563 ร้อยละ 42.42 เพราะฐานต่ำในปีที่แล้ว แต่ลดลงจากเดือนมิถุนายน 2564 ร้อยละ 14.97
โดยส่งออกลดลงในบางทวีป อาทิ เช่น ตะวันออกกลาง แอฟริกา และยุโรป เนื่องจากการแพร่ระบาดของโควิด-19 ระลอกใหม่ ทำให้ยอดขายรถยนต์ในประเทศคู่ค้าลดลง ซึ่งมีมูลค่าการส่งออก 43,430.62 ล้านบาท เพิ่มขึ้นจากเดือนกรกฎาคม 2563 ร้อยละ 50.55 อย่างไรก็ตามประเทศคู่ค้าได้เปิดโรงงานผลิตรถยนต์เกือบเป็นปกติแล้ว จึงทำให้การส่งออกเครื่องยนต์และชิ้นส่วนยานยนต์เพิ่มขึ้นโดยมีรายละเอียดดังนี้
ทั้งนี้รวมมูลค่าส่งออกรถยนต์เดือนกรกฎาคม 2564 เครื่องยนต์ ชิ้นส่วนรถยนต์ และอะไหล่ มีมูลค่า 65,513.03 ล้านบาท เพิ่มขึ้นจากเดือนกรกฎาคม 2563 ร้อยละ 75.44
ส่วนเดือนมกราคม – กรกฎาคม 2564 ส่งออกรถยนต์สำเร็จรูป 544,079 คัน โดยส่งออกเพิ่มขึ้นจากปี 2563 ในระยะเวลาเดียวกัน ร้อยละ 35.98 มีมูลค่าการส่งออก 314,138.68 ล้านบาท เพิ่มขึ้นจากเดือนมกราคม – กรกฎาคม 2563 ร้อยละ 44.88
ทั้งนี้้รวมมูลค่าส่งออกรถยนต์เดือนมกราคม – กรกฎาคม 2564 เครื่องยนต์ ชิ้นส่วนรถยนต์ และอะไหล่ มีมูลค่า 469,509.87 ล้านบาท เพิ่มขึ้นจากเดือนมกราคม – กรกฎาคม 2563 ร้อยละ 51.58